Μαίρη Συνατσάκη

Τηλεόραση

Το 2005, πέρασε από οντισιόν για το μουσικό κανάλι MAD, όπου παρέμεινε τελικά για 9 ολόκληρα χρόνια. Η πρώτη της δουλειά εκεί ήταν η εκπομπή "Playroom" (2005-2006) ενώ ακολούθησαν οι εκπομπές "Yours Space" (2007) με τους Δημήτρη Ουγγαρέζο & Αλέξανδρο Συμηριώτη, "MAD Day Live" (2008) και άλλες, με τελευταία το "Homemade" (2014).
Ενδιάμεσα, όσα χρόνια εργάζονταν για το MAD, ξεκίνησε και η παρουσία της σε κανάλια πανελλαδικής εμβέλειας, με πρώτη εμφάνιση στην εκπομπή του ΑΝΤ1, "Elatte" (2010) όπου παρουσίαζε η Ράνια Θρασκιά. Το 2011, ανέλαβε την παρουσίαση του green room στο show Dancing with the stars με κεντρική παρουσιάστρια τη Ζέτα Μακρυπούλια. Το 2012, υπέγραψε συμβόλαιο ενός έτους με το κανάλι MEGA, συμμετέχοντας στο πάνελ της εκπομπής "Πρωινό mou" με τους Γιώργο Λιάγκα & Φαίη Σκορδά αλλά και παρουσιάζοντας το παιχνίδι μαγειρικής "Master Chef 2". Το 2013, συμμετείχε ως διαγωνιζόμενη στο Dancing with the stars 3 ενώ τη σεζόν 2014-2015 συνεργάστηκε ξανά με τους Γιώργο Λιάγκα & Φαίη Σκορδά, στην εκπομπή "Το Πρωινό". Παράλληλα, το 2015, παρουσίασε μαζί με την Ντορέττα Παπαδημητρίου τον ελληνικό τελικό της Eurovision στη ΝΕΡΙΤ. 
Τη σεζόν 2015-2016 ανέλαβε τη παρουσίαση της εκπομπής του ΑΝΤ1, "Spata Live" μαζί με τον Δημήτρη Ουγγαρέζο, η οποία όμως κόπηκε πρόωρα λόγω χαμηλής τηλεθέασης. Έπειτα, υπέγραψε συμβόλαιο για μια σεζόν με τον ALPHA και παρουσίασε μαζί με τους Νίκο Μουτσινά και Μαρία Ηλιάκη την εκπομπή "Ξαναδέστε τους", η οποία όμως διεκόπη επίσης σύντομα. Την άνοιξη του 2017 παρουσίασε μαζί με τον Γιώργο Μαζωνάκη το σόου "MadWalk - The Fashion Music Project" ενώ το 2018, ανέλαβε ξανά τη παρουσίαση του ίδιου σόου, αυτή τη φορά μαζί με τον Χρήστο Μάστορα.

Θέατρο - Κινηματογράφος

Τον Απρίλιο του 2015, έκανε το ντεμπούτο της στο θέατρο, συμμετέχοντας στη παράσταση  «Αχ!» στο Δημοτικό Θέατρο Πειραιά. Το 2017, δέχθηκε πρόταση από το σκηνοθέτη Δημήτρη Μαλλισόβα για να παίξει στο μιούζικαλ Hair: The American Tribal Love-Rock Musical, το οποίο ανέβηκε τη σεζόν 2017-2018 στο Θέατρο Χώρα. Την άνοιξη του 2018, συμμετείχε στο μιούζικαλ «Cats» στο Κέντρο Πολιτισμού "Ελληνικός Κόσμος". Το 2020 αναμένεται να παίξει στην παράσταση «No Future» του Αργύρη Πανταζάρα, στο Νέο Θέατρο Βασιλάκου.
Το 2019, δάνεισε τη φωνή της στην ελληνική μεταγλώττιση της ταινίας κινουμένων σχεδίων «Abominable».

Καμπάνιες - Διαφημίσεις - Συνεργασίες

Το 2012, ξεκίνησε τη συνεργασία της με την εταιρία «Nestle Fitness», η οποία διαρκεί μέχρι σήμερα. Το 2017, συμμετείχε στην διαφημιστική καμπάνια για την «Ομάδα Προσφοράς ΟΠΑΠ», η οποία είχε ως στόχο την ανακαίνιση παιδικών νοσοκομείων αλλά και ξεκίνησε τη συνεργασία της με την εταιρία «ENVIE», όπου σχεδιάζει τη δική της σειρά υποδημάτων με την επωνυμία "Mairiboo For Envie". Το 2018, δημιούργησε το δικό της σχέδιο μπουφάν (λογότυπο: Boo Is A State Of Mind) σε συνεργασία με την εταιρία ρουχισμού «H&M» της Ελλάδας, ενώ ξεκίνησε και τη διεθνή συνεργασία με την εταιρία ενδυμάτων «Tezenis». Επίσης, την ίδια χρονιά συμμετείχε και στη διαφημιστική καμπάνια της αλυσίδας supermarket "Α.Β. Βασιλόπουλος" με σκοπό τη μείωση των πλαστικών απορριμάτων.

Επιχειρηματικότητα

Στις 25 Δεκεμβρίου του 2015 δημιούργησε το δικό της e-shop στο οποίο είναι διαθέσιμα τα υποδήματα που σχεδιάζει με την επωνυμία Mairiboo For Envie αλλά και σχέδιά της για άλλα προϊόντα. Επίσης, μέσω του e-shop της συνεργάζεται με εταιρίες κοσμητολογίας.
Τον Ιούνιο του 2019 λάνσαρε με την Αθηνά Οικονομάκου, σειρά ρούχων με την επωνυμία Project S.O.M.A..

YouTube

Τον Ιούνιο του 2011 άνοιξε ένα κανάλι στο YouTube με το όνομα "Mary Sinatsaki" όπου αρχικά ανέβαζε πιο ερασιτεχνικά βίντεο. Το 2015, αποφάσισε να γίνει πιο ενεργή σε αυτό αλλά και να ασχοληθεί περισσότερο με την επεξεργασία των βίντεο της.
Σήμερα, συνεργάζεται με την διαδικτυακή εταιρία Digital Minds ενώ το κανάλι της, αριθμεί πάνω από 200.000 συνδρομητές. Το περιεχόμενο του καναλιού της είναι κυρίως lifestyle.

Φιλανθρωπίες

Το Φεβρουάριο του 2019, οργάνωσε ένα bazaar ρούχων, αξεσουάρ και υποδημάτων της (με την ονομασία Boo-tique) με σκοπό να στηρίξει οικονομικά τους φιλανθρωπικούς οργανισμούς "Hope Spot" και "Φλόγα". Το ποσό που συγκεντρώθηκε ήταν 10.000 ευρώ.